Verkeersknoop ná botsing op N3(Argieffoto: WCHEMS/Twitter) ŉ Groot verkeersontwrigting is veroorsaak ná ŉ botsing Vrydagmiddag op die N3 naby die Van Buuren-afrit in Bedfordview, Gauteng. Russel Meiring, woordvoerder van ER24, het gesê ŉ insleepvoertuig en ŉ vragmotor was in die botsing betrokke. Twee mans is beseer. “Toe paramedici omstreeks 12:45 by die toneel opdaag, het drie vragmotors die snelweg versper. Brandstof het uit een van die vragmotors begin lek en dit het oor die snelweg gespoel.” Een van die mans het ŉ besering aan sy been opgedoen en hy was in ŉ ernstige toestand. Hy is met ŉ helikopter na ŉ nabygeleë privaat hospitaal geneem. Die tweede man het geringe beserings opgedoen. Plaaslike owerhede stel verder ondersoek in.